ชงครม.ทุบโต๊ะ‘ประกันภัยข้าว’
ชง ครม.ประกันภัยข้าวนาปี ปี 2555 กำหนดเบี้ยใหม่ 210 บาทต่อไร่ ชาวนาจ่ายไม่เกิน 60 บาทต่อไร่
4 มิ.ย. 2555

ชง ครม.ประกันภัยข้าวนาปี ปี 2555 กำหนดเบี้ยใหม่ 210 บาทต่อไร่ ชาวนาจ่ายไม่เกิน 60 บาทต่อไร่
แหล่งข่าวจากทำเนียบรัฐบาล เปิดเผยว่า การประชุมคณะรัฐมนตรี (ครม.) วันที่ 5 มิ.ย.นี้ กระทรวงการคลังจะเสนอโครงการประกันภัยข้าวนาปี ปีการผลิต 2555 ให้ ครม.ให้ความเห็นชอบ พร้อมทั้งเสนออนุมัติของบประมาณให้ธนาคารเพื่อการเกษตรและสหกรณ์การเกษตร (ธ.ก.ส.) ใช้ในการดำเนินโครงการ 1,428.93 ล้านบาท
ทั้งนี้ ครม.มีมติเมื่อวันที่ 25 ส.ค. 2554 ให้กระทรวงการคลังเร่งรัดการประกันภัยพืชผลการเกษตรให้เกิดเป็นรูปธรรมโดยเร็ว เพื่อลดความเสี่ยงของเกษตรกรและลดภาระค่าใช้จ่ายในการเยียวยาของรัฐบาลในอนาคต สำนักงานเศรษฐกิจการคลัง (สศค.) จึงเป็นเจ้าภาพในการจัดทำโครงการดังกล่าว
สำหรับรายละเอียดโครงการประกันภัยข้าวนาปี ปีการผลิต 2555 มีสาระสำคัญ คือ การกำหนดเบี้ยประกันภัยข้าวที่ 210 บาทต่อไร่ วงเงินคุ้มครองภัยธรรมชาติ 6 ภัย ได้แก่ อุทกภัย ฝนทิ้งช่วง ลมพายุ อากาศหนาว ลูกเห็บและอัคคีภัย อยู่ที่ 1,111 บาทต่อไร่ และวงเงินคุ้มครอง 555 บาทต่อไร่ สำหรับภัยศัตรูพืชและโรคระบาด 
อย่างไรก็ตาม เพื่อเป็นการจูงใจให้เกษตรกรผู้ปลูกข้าวเข้าร่วมโครงการ รัฐจำเป็นต้องอุดหนุนค่าเบี้ยประกันภัย โดยเห็นควรให้เกษตรกรรับภาระค่าเบี้ยประกันภัยไม่เกิน 60 บาทต่อไร่ และรัฐบาลอุดหนุนค่าเบี้ยประกันภัยส่วนที่เหลือ รวมภาษีมูลค่าเพิ่มและอากรแสตมป์ 165.77 บาทต่อไร่
แหล่งข่าวเปิดเผยว่า กระทรวงการคลังประเมินว่า ภายใต้เงื่อนไขเบี้ยประกันที่กำหนดไว้ที่ 210 บาทต่อไร่ จำนวนพื้นที่เอาประกันภัยขั้นต่ำต้องมีจำนวน 4.31 ล้านไร่ และขั้นสูงไม่เกิน 8.62 ล้านไร่ ซึ่งกรณีที่มีจำนวนพื้นที่ต่ำกว่าเกณฑ์ หรือสูงกว่า 8.62 ล้านไร่ รัฐบาลจะมีภาระสูงสุดไม่เกิน 1,428.93 ล้านบาท
รัฐบาลเคยทำโครงการประกันภัยข้าวนาปี ปีการผลิต 2554 อัตราเบี้ยประกันภัยอยู่ที่ 120 บาทต่อไร่